**Reclame**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Care magazin mai mare

Preţurile mici le are

Şi reclamele-ncriptate

De te lasă tâmp pe spate?

Care bere-a fost făcută

Doar pentru a fi băută

Cât am figurat în grupe

Cu un „unşpe” dres din tute?

Care internet mai zboară

Precum o rachetă chioară,

De îţi lasă în viteză

Numai megabiţi prin freză?

Care magazin te-mbie

Ca să iei pentru soţie

O drujbă, o motocoasă,

Să le dăruieşti acasă?

Care bancă îţi propune

Să le laşi pe mâini mai bune

Un salariu cu turbare

Şi apucături bizare?

Care bere-i mai amară

Şi cu zile te omoară

Când îşi derulează spotul,

Ca să-l vadă tot norodul?

Care e vopseaua bună

Să o ştergi când dai din mână

Cu pisica din dotare,

Fără să apeşi prea tare?

Care farmacie ştie

La pastile să te-mbie,

Să îţi iei zâmbind reţete

Promovate de vedete?

Nu ştiu vouă cum vă place,

Însă eu cumva aş face

Să dispară din reclame

De pe străzi şi din programe.